google/wiki40b huggingface dataset:
Osteklede

Osteklede eller osteklut er betegnelse på et tøystykke som ble fuktet og så brukt til å pakke inn hvit ost i for at den ikke skulle bli tørr. Til osteklede ble det i eldre tid bruk lin, men senere gjerne brukt et stykke lerret av bomull. Osteklutene var gjerne firkantet med bredde på ca 80 cm.
Fylkesvei 6198

Fylkesveg 6198 går mellom Gullstein og Tømmervåg i Aure kommune. Veien er 18,1 km lang.
Frem til 2019 hadde veien betegnelsen Fv370.
Pamphagodidae

Navnet er uavgjort

Det eldste, publiserte navnet for denne gruppen er Pamphagodidae. Imidlertid har navnet Charilaidae 
vært mer i bruk. Det er framsatt et forslag for den internasjonale kommisjonen for zoologisk nomenklatur om at Charilaidae bør bli det gyldige navnet. Per 1. oktober 2009 er ikke denne saken avgjort.

Utseende

Det beste kjennetegnet på familien er at pronotum har to parallelle lengdekjøler.

Utbredelse

Pamphagodidae finnes bare i Afrika. Pamphagodes riffensis lever i Atlas-fjellene i Marokko, de øvrige artene i det sørlige Afrika.
Munk

Kristne munker

Det finnes mange former for munkeliv. To hovedretninger er eremittilværelsen og koinobittilværelsen, det vil si å leve enten som eneboer eller i et klosterfellesskap. Munkene avlegger spesielle løfter, som både innenfor kristendommen og buddhismen inkluderer fattigdomsløfte, sølibats-løfte og lydighetsløfte.

Buddhistiske munker

Buddha stiftet munke- og nonneordner for sine disipler mens han levde for å videreføre læren (dharma) og for at munker og nonner skulle kunne virke som eksempler for lekfolk.
Reglene for munker og nonner er angitt i Vinaja Pitaka og aksepteres av de fleste skolene. Det finnes variasjoner og tillegg til disse levereglene.
Munker og nonner forlater sine familier, lever i sølibat og gir avkall på personlige eiendeler og verdslige forpliktelser. Tradisjonelt lever nonner og munker av donasjoner fra lekfolk. Mange gir opplæring i dharma, og enkelte munker og nonner arbeider også med veldedig virksomhet. Først og fremst skal munker og nonner arbeide aktivt med å bli kjent med sitt eget sinn for å få kontroll over sitt eget tanke- og følelsesliv slik at de kan dyrke frem sine positive egenskaper. Bønn og meditasjon brukes som virkemidler for å oppnå dette.
Munker og nonner nyter stor respekt blant lekbuddhister, og sangha er en av de tre juveler. Buddhister er takknemlige for at sangha har holdt læren levende gjennom 2500 år og fordi det regnes som beundringsverdig å vie livet sitt til å trene seg opp til å bli en buddha.
I mange tradisjoner er det fullt akseptert å vende tilbake til det verdslige livet etter å ha levet en tid som munk eller nonne. I Thailand har muligheten for å gå i kloster tradisjonelt ført til sosial mobilitet siden en munkeutdannelse har blitt ansett som en god bakgrunn for å få stillinger i det offentlige.

Hinduistiske munker

Hinduistiske munker vier seg til en av mange guder i religionens pantheon.

Konfucianske munker

Visse munker, som Shaolin-munker, en gruppe kinesiske konfucianere, blir trent fra barnsben av i kampsport og bruk av eksotiske våpen, og derfor blir ekstremt refleksive og raske.
Halvdan Ragnarsson

Halvdan Ragnarsson, også kalt Halvdan Kvitserk, tilnavnet betyr at han gikk med en hvit skjorte, var en av de mange sønnene til den legendariske norrøne krigeren og helten Ragnar Lodbrok og hans hustru Åslaug Sigurdsdatter. Kildene om Halvdan er sparsommelige og tildels selvmotsigende. Ragnar Lodbroks saga refererer bare til ham som «Hvitserk».
Halvdan Kvitserk herjet England sammen sine brødre, i første rekke med Ivar Beinlause, i 855, og han ble senere en av lederne av Den store hedenske hæren. Han hersket over London i årene 871-872. Han fikk slått mynter med sitt bilde.
I 875 erobret han Northumbria hvor det allerede var store grupper med norrøne innflyttere, i første rekke fra Danmark. Halvdan gjorde seg selv til konge av den mest betydningsfulle byen i nordlige England, Jorvik som siden ble kjent som York. Etter sigende var han meget upopulær på grunn av hans påståtte grusomhet, noe som ikke er usannsynlig. Han falt i stridigheter under et nytt vikingtokt i 877. I Jorvik ble han erstattet av to nye konger som fylte tomrommet etter ham, enten direkte etter hans død eller i 883.
Halvdan Kvitserk nevnes ofte som svensk ettersom han knyttes til den svenske kongeslekten gjennom faren Ragnar Lodbrok, men han var nok mest sannsynlig dansk. Hans brødre var foruten Ivar beinløse, Sigurd Orm-i-auga Ragnarsson, Ubbe Ragnarsson, Bjørn Jernside Ragnarsson, Rathbarth Ragnarsson, Dunyat Ragnarsson, Agnar Ragnarsson, Regnald Ragnarsson, Eirik Vindhatt Ragnarsson, og Fridleiv Ragnarsson.
Johannes Murmellius

Johannes Murmellius (eller Jan Murmelius eller Murmel) (født 1480 i Roermond i Nederland, død 1517 i Deventer) var en nederlandsk (nedertysk) humanist og dikter. Han studerte i Deventer og Keulen og underviste senere i Münster (1500–13), der han virket som stedfortredende rektor for katedralskolen og leder for stiftsskolene St. Marini og St. Ludgeri. I 1513 ble han rektor i Alkmaar (1513–17). Deretter dro han til Deventer, der han døde samme år. Murmelius skrev en rekke lærebøker på forskjellige språk. Kjent er også hans latinsk-tysk-ungarske ordbok.
Slaget ved Brunkeberg

Slaget ved Brunkeberg ble utkjempet 10. oktober 1471 på Brunkebergsåsen, dagens Brunkeberg, på Norrmalm i Stockholm, mellom den svenske riksforstander Sten Sture d.e. og den danske kongen Christian I.
Unionsmotstanderne var ledet av Sten Sture d.e., som kjempet for at Sverige skulle tre ut av Kalmarunionen. Slaget ble hovedsakelig utkjempet med svensker på begge sider. Eldre nasjonalistisk historieskrivning fremstilte det som en svensk frigjøringskrig, der Danmark var hovedmotstanderen. Den hovedsakelige motsetningen var imidlertid ikke først og fremst nasjonal, den gjaldt snarere en kombinasjon av maktpolitiske og økonomiske interesser.

Opptakt

Den danske konge beleiret Stockholm med sin flåte og en hær bestående av tyskere, dansker og svensker, hovedsakelig svensk adel og bønder fra Uppland. Forhandlinger om en fredelig løsning pågikk, men ble avbrutt på Sten Stures initiativ, trolig da han med sin større hær av bondeoppbud fra større deler av det sentrale Sverige anså seg å ha større sjanse til å vinne fremgang ved en militær løsning.

Forløp

Torsdag 10. oktober 1471, kl. 11 på formiddagen, kom Sten og Nils Bosson Sture med sine ryttere og fotsoldater frem til det nåværende Hötorget i Stockholm. Sten Sture planla å fange danskenes Christian I i en knipetanglignende manøver. Han skulle angripe fra vest, Nils Sture fra øst, og Knut Posse fra Stadsholmen, som i dag går under navnet Gamla stan. 
Skuddløsningen ble livlig. Blant annet ble Christian I truffet i ansiktet av en kule fra en hakebørse. Han mistet noen tenner og måtte trekke seg tilbake. Sluttkampene ble innledet da Nils Stures store avdeling kom fram fra skogen nord for åsen. Samtidig angrep Knut Posse fra Stadsholmen. Angrepet kom så plutselig at de danske troppene ved Sankta Klara kloster ble avskåret fra hovedstyrken, og kunne uskadeliggjøres. Kong Christian flyktet med restene av hæren til skipene på Käpplingen (i dag Blasieholmen). Mange danske druknet da svenskene ødela broen dit. Sten hadde dermed vunnet slaget. På slagmarken lå det store mengder falne og sårede.

Minnet av slaget

Sten Sture kom til å utnytte slaget i sin propaganda og lot spre fortellinger om slaget der han ble fremhevet som den store helt. Også under lang tid fremover kom seieren i slaget ved Brunkeberg å bli benyttet i den svensknasjonalistisk propaganda mot Kalmarunionen. Sten Sture lot til minne av seieren, som han tilskrev Sankt Görans hjelp, oppføre skulpturen Sankt Göran och draken i Storkyrkan i Stockholm. Sten symboliseres i denne skulpturgruppen av en ridder som redder jomfruen Sverige fra den danske draken Christian. 
En kopi i bronse finnes på Köpmanbrinken i Stockholm. Ytterligere en versjon av motivet finnes på taket til Stockholms stadshus.
Sten Sture døde i år 1503 og ble begravd i Strängnäs domkyrka.
På Brunkebergstorg, i fortauet utenfor Riksbankens lokaler, finnes fem brønnlokkslignende medaljer som minner om slaget, utført av skulptøren Bo Andersson.
VM i fotball 2018 – Gruppe C

Gruppe C i VM i fotball 2018 består av Australia, Danmark, Frankrike og Peru. Kampene i denne gruppa spilles mellom 16. og 26. juni.
Billy Boyd

Biografi

Billy Boyd og hans søster Margaret ble oppdratt av sin bestemor etter at foreldrene døde da han var 13. I 1984, da Boyd var 16 år gammel, opptrådte han i en lokal musikkoppsetning av Hans Anderson.
I tillegg til å være skuespiller kan Boyd synge og spille gitar, bass og trommer. Han skrev og sang en sang i Peter Jacksons Ringenes Herre – Atter en Konge som het «The Edge of Night».
Boyd arbeidet som bokbinder i syv år før han bestemte seg for å bli skuespiller. En av bøkene han bandt var Ringenes Herre.
Fysioterapeuten

Fysioterapeuten er et norsk fagtidsskrift, eid og utgitt av Norsk Fysioterapeutforbund. Bladet kommer med 11 nummer i året, utgis i tilnærmet A4-format og er vanligvis på vel 60 sider.
Bladet er et «nivå 1-tidsskrift» med ekstern fagfellevurdering, slik at publisering av vitenskapelige originalartikler i Fysioterapeuten gir publikasjonspoeng i forskningssammenheng. Selv om bladet er utgitt av NFF er det redaksjonelt uavhengig og styres etter redaktørplakaten.
Bladet ble grunnlagt i 1934, under navnet Sygegymnasten. Redaktør er per 2014 Dagrun Lindvåg.
Ray Adams (album)

Ray Adams er et musikkalbum med Ray Adams, utgitt i 1964.
Norsk Filmforbund

Norsk Filmforbund (NFF) er et fagforbund for personer som arbeider innen filmbransjen, tv-bransjen eller med videoproduksjon.
NFF har om lag 1100 medlemmer ved inngangen til 2019, og er dermed det største fagforbundet på sitt felt. Forbundsleder per 2019 er Sverre Pedersen.
NFF forvalter også opphavsrettighetene til sine medlemmer, og har opprettet organisasjonen F@R (uttales «fôr») som en egen organisasjon for rettighetsforvaltning.

Historikk

NFF har røtter i Norsk Filmteknikeres Forbund, som ble dannet i 1946. I 1952 fikk forbundet sin nåværende organisasjonsform.

Gullklapperen

I 1996 mottok Filmforbundet hedersprisen Gullklapperen, som deles ut av Amandakomiteen. Tildelingen skjedde i anledning filmens 100-årsjubileum.
Gisico

Gisico, opprinnelsesland ukjent, biskop 12-1300-tallet, død ca. 1304, hørte til Dominikanerordenen, og hadde ifølge ham selv oppholdt seg i Roma i år 1263. Han var Sortebrødrenes subprior i Odense da han i 1286 ble valgt til stiftets biskop. Erkebiskop Jens Dros i Lund innviet ham.
Gisico tiltrådte i en urolig tid. I 1247 ble Sankt Knuds kirke og kloster i Odense skadet av brann, og han gikk i gang med en gjenoppbygging, som kom til å vare et par hundre år. Foretagendet ble understøttet av avlatsbrev, og Gisico lot innbringe en innskrift rett under taket på begge yttersider av kirkens skip, til minne om bedriften.  
Han sørget for å få orden på St. Knuds klosterskole, og han ga midler til lærerens og disiplenes underhold. Han ga videre stiftets prester rett til testamentarisk disposisjon over eget gods. Gisico oppholdt seg en hel del på stiftets slott, Ørkel ved Svendborg og Aalevad på Lolland.
Kodzjent

Historie

Kodzjent er en av de eldste byene i Sentral-Asia. Den lå langs Silkeveien fra Kina til Europa, og markerte en av ytterpostene til Aleksander den store. Aleksander den store bygde her festningen Alexandria Eskhat (det ytterste Aleksandria). Byen ble tatt av araberne i 711, av Djengis Khans styrker i 1220, og som en del av Kokand-khanatet av russerne i 1866. Byen og området rundt tilhørte Usbekistan fra 1924 til 1929. 
Tidligere gikk all handel mellom khanatene Bokhara og Kokand gjennom byen, men dette endret seg etter den russiske okkupasjonen i 1866. Byen spilte en viktig rolle i russernes krig mot Kokand i 1875.
Mye av byen er blitt ødelagt gjennom årene, og få gamle bygninger er igjen. De to mest kjente er Sheikh Muslihiddins mausoleum og det gamle citadellet. Av nyere monument var den største statuen (24 m høy) i Sentral-Asia av Lenin. Den ble revet i 2011, og skal etter planen erstattes av en statue av tadsjiken Ismail Samani.
Drops of Jupiter (Tell Me)

«Drops of Jupiter (Tell Me)» er en rockesang av det amerikanske musikkgruppa Train fra deres andre album Drops of Jupiter (2001). Det var albumets første singel, og havnet på topp 5-lista til Billboard Hot 100. I Europa fulgte låtene «It's Love», «This Is Not Your Life», og «Sharks» med singelen. Låta har tilbrakt over 100 uker på populærmusikklister, og holdt seg også lenge på lister over gjengangere. Selv om låta ble utgitt før digital nedlasting ble normen, har sangen blitt lastet ned over 100 000 ganger (lovlig nedlasting), for dette har den fått et Gull-bevis av RIAA. Den har figurert på topp 50-lista for digitale nedlastinger selv fem år etter at den opprinnelig ble utgitt.

Teksten

Ettersom teksten er særegen og noe gåtefull har det vært mange spekulasjoner om dens innhold. Hovedvokalist Pat Monahan uttalte i 2006 at sangen var inspirert av hans mors død, og at åpningslinjene kom til ham i en drøm. Sangen, som i utgangspunktet var om hans mor, utviklet seg til å bli en kjærlighetssang.

Priser

Sangen har vunnet to Grammypriser for beste rocksang, og enda en pris for beste instrumentale arrangement for vokalister.
Yngelpleie

Yngelpleie er en innsats foreldre gir til avkom etter at de kommer ut av egget. Hos de fleste dyr vil eggene vil overlatt til seg selv, og i mange tilfeller vil de voksne dø før eggene klekkes. Hos dyr som er langlevende, og særlig dyr som legger får egg (eller føder levende unger), vil foreldre i mange tilfeller hjelpe ungene.

Variasjon i yngelpleie

Slik hjelp varierer fra å beskytte de små mens de liggere i eggene, slik vi kjenner fra blekkspruter, til å mate, beskytte og lære opp avkommet slik vi finner det hos mange sosiale pattedyr som rev, gepard og aper. Mange dyr ligger mellom disse ytterpunktene, slik som skalare og krokodiller, som passer på eggene og beskytter ungene i de første leveukene til de er store nok til å jakte selv, men gir dem ingen næring.

Yngelpleie hos leddyr

De fleste leddyr ingen form for yngelpleie, men overlate eggene til seg selv så snart de er lagt. Det finnes likevel unntak i mange grupper. Sosiale insekter som maur, bier og termitter forer de eldre arbeiderne larvene og delvis også unge voksne dyr. Mange biller graver ned eggene sammen med en matkilde (åtsler, avføring). En del bladbiller passer på eggene og blir hos larvene fram til puppestadiet for å beskytte dem og lede dem til matkilder.
Ulveedderkopper lager et lite silkespinn som de leggere eggene sine på og bærer dem med seg til de klekker. Hos enkelte arter av edderkopper vil moren la avkommet spise seg selv når de er blitt store nok til å nå gjennom eksoskjelettet hennes med gifttennene sine. Skorpioner bærer ungene rundt på ryggen til i alle fall første hudskifte.

Yngelpleie hos fugl og pattedyr

Fugler og pattedyr har en meget velutviklet yngelpleie sammenliknet med de aller fleste andre dyr. Hos fugler varierer yngelpleien likevel betraktelig. Unger av ovnhøns klekkes med fjær heller enn dun og forlater reiret så snart de er ute av egget. Grupper som hegrer, hauker, hakkespetter, ugler og de fleste spurvefugler har derimot unger som er sterkt reirbundne, og er helt avhengige av foreldrene for mat, beskyttelse og til og med kroppsvarme. Duer skiller ut et eget sekret som de gir til ungene, som kan sammenliknes med melk hos pattedyr.
Yngelpleie er godt utviklet hos pattedyr, der ungene vil patte moren i den første levetiden. Pattedyr har ikke tenner ved fødselen, og er helt avhengig av moren for å få næring den første tiden.

Fordeling av yngelpleie mellom kjønnene

Hos de fleste arter faller ansvaret for yngelpleie på hunnen, men hos mange fisker og hos bladhøns er det hannen som står for hovedansvaret. Hos mange fugler deles ansvaret relativt likt. Hannen hos pattedyr bidrar gjerne lite i ungepleie, men unntak finnes, som hos ulv, hyene og menneske.
Tato

Tato (Tatone), d. etter 510, var konge over langobardene mellom ca. 500 og ca. 510. Han etterfulgte sin far Claffo og de tilhørte det letingiske dynasti som var oppkalt etter den tidligere langobardiske kong Lethu som innførte arveretten til tronen.
Langobardene var et germansk folkeslag som var på vandring sørover og østover i Europa tidlig i folkevandringstiden. De nevnes allerede hos den romerske historikeren Tacitus i hans bok Germania fra 98 e. Kr. og de ble av ham betegnet som dyktige krigere.
Den viktigste kilden til langobardenes historie, Historia Langobardum skrevet av Paulus Diaconus på 790-tallet gir lite opplysninger om Tatos far Claffo, men det framgår at Tato ble konge rundt 500  og at langobardene i hans regjeringstid flyttet eller måtte flykte fra provinsen Noricum og dro til Feld, sannsynligvis Marchfeld, nordøst for Wien.  Senere oppsto det strid mellom langobardene og herulene under ledelse av kong Rodulf. Ifølge Paulus Diaconus oppsto denne striden etter at Rodulfs bror hadde blitt vanæret og drept av Tatos datter Rumetruda i en historie som virker nokså oppkonstruert.  Kampen mellom langobardene og herulene skal ha funnet sted i 508 og endte med at herulene ble slått og Rodulf falt. Dette slaget skal ha blitt et vendepunkt både for langobarder og heruler. For langobardene betydde det en styrking av deres selvfølelse som folk, en selvfølelse som senere førte til opprettelsen av et langobardisk kongedømme i Italia. Herulene som folk ble imidlertid så svekket at de aldri mer opptrådte som et samlet samfunn. 
Tato fikk kortvarig glede av sin seier. Rundt 510 ble han fengslet av sin nevø Wacho, sønn av broren som Paulus kaller Zuchilo. Wachos far het kanskje Uniches, mens Zuchilo var en annen tilhenger av Tato. Tatos sønn Hildechis måtte flykte til gepidene i det sydlige Ungarn og levde der til han døde.
Tiderne skifter

Tiderne skifter er et musikkalbum med Sebastian, utgitt i 1979.
Chicago Spire

Chicago Spire er en kjempehøy skyskraper foreslått bygd Chicago i Illinois i USA. Design av Chicago Spire var ved den spanske arkitekten Santiago Calatrava og konstruksjonen er planlagt og ledet av Garrett Kelleher fra Shelbourne Development.
Bygningen vil bli høyere enn både Sears Tower i Chicago, Freedom Tower i New York og CN Tower i Toronto. Den vil være Nord-Amerikas høyeste frittstående bygning og verdens høyeste bygning som utelukkende er til boligformål. Bygningen var planlagt med 150 etasjer, men byggearbeidet ble innstilt 2008 pga. finansproblemer.
Grethe Gynnild-Johnsen

Bakgrunn

Gynnild-Johnsen har tidligere vært reporter i Her og nå og Dagsnytt, korrespondent i København, vaktsjef i Dagsnytt, redaksjonssjef og redaktør for NRK Sporten, nyhetsredaktør for Dagsrevyen (september 2004–mars 2007) og nyhetsredaktør for oppdatering, med ansvar for nyhetene i NRK2, Dagsnytts bulletiner, NRK Alltid Nyheter og nyhetssatsingen på nrk.no (mars til november 2007).
I forbindelse med at NRK Nyheter la om ledelsesstrukturen og gikk bort fra å ha to nyhetsredaktører, overtok hun også ansvaret for hovedsendinger og var øverste nyhetsredaktør i NRK. Der hadde hun ansvar for all nyhetsproduksjon på Marienlyst fra 29. november 2007 til 7. september 2008. Som nyhetsredaktør i NRK kuttet Gynnild-Johnsen i budsjettene, staben og nyhetstilbudet, som var upopulært blant de ansatte.
Hun har vært sentral i utbyggingen av nyhetstilbudet på NRK2, men møtte kritikk fra ansatte som mente det var feil å lage tv-nyheter på dagtid fremfor å satse på andre, mer populære nyhetstilbud.
Siden 2008 har Gynnild-Johnsen vært programdirektør for Distriktsdivisjonen i NRK, og i 2016 ble hun kåret til Årets kvinnelige medieleder.
Gynnild-Johnsen er opprinnelig fra Bø i Vesterålen, men bor nå i Bærum.
Multilaterasjon

Multilaterasjon er en beregningsmetode for å lokalisere et objekt nøyaktig gjennom å måle forskjeller i tiden et signal bruker på en gitt distanse. En kan for eksempel bruke metoden med en radiobølge som blir sendt fra et objekt og mottatt av tre eller flere mottakere.  Metoden kan også benyttes til å lokalisere en mottaker gjennom å måle tidsforskjellen et signal fra tre eller flere synkroniserte sendere kommer frem på.
Cychrus caraboides

Utbredelse

Cychrus caraboides finnes i hele Europa.   Finnes i Norge, ikke uvanlig, men aldri tallrike.

Utseende

Cychrus caraboides er helt svart på farge og uten metallglans, 14-19 mm lang.

Levevis

Cychrus caraboides er vanligvis nattaktiv og lever som predator på andre dyr.  Den finnes i skogsområder med på moldrik jord, og foretrkker steder med litt skygge. De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Leptostylus

Utseende

Små til middelsstore, brede, brun- eller gråaktige trebukker. Arten er kamuflasjefarget i brunt og grått. Antennene er ofte svært lange, særlig hos hannene. Pronotum er nærmest tønneformet med en knøl på sidene, men uten skarpe pigger. Dekkvingene er nokså brede, tilsmalnet i den bakerste halvdelen, med litt avrundede "skuldre".

Levevis

Larvene lever i død ved.

Utbredelse

Slekten er utbredt i Amerika, fra det sørlige USA til Argentina, inkludert Karibia.
PGOne

PGOne er et europeisk teleselskap med base i Sverige, selskapet ble eid av Seven Nox AB frem til november 2005. Eierskapet var per desember 2005 uvisst. PGOne var en totalleverandør av Telecomtjenester til privatmarkedet i Norge. Produktporteføljen bestod av fast -og mobiltelefoni, Internett (ADSL) og bredbåndstelefoni.  PGOne Norge eies av Ventelo Norge AS. 
PGOne har eksistert på det norske markedet siden 2002, og det danske fra januar 2005. Det var i 2002 et datterselskap av direktesalgselskapet Nature's Own, og hadde tegnet en avtale med Ventelo. PGOne ble i august 2002 solgt til Kosmo Services og Viva Networks. Selskapene PGOne AB, PGFREE Oy og PGFREE S.p.a hadde i 2003 ifølge egen pressemelding totalt 218 000 aktive mobil- og fasttelefonikunder. I august 2003 ble Viva Networks sin andel i PGOne AB solgt videre til nettverkselskapet Seven for 5 millioner kroner, og utgjorde da kjernevirksomheten i Seven. Selskapet var dermed knyttet til Ørjan Sæle. Seven var et nettverksmarkedsføringselskap eller mlm-selskap som det også kalles. Det vil si at privatpersoner tjener penger på å selge produktene.
I 2004 var PGOne i Norge delvis eid av ThinkSeven og Kosmo Services SA. Selgere i nettverkselskapet Seven solgte PGOne-abonnementer.
Svenske PGOne AB var i januar 2005 eid av det Madeira-registrerte firmaet Valuengine. Selskapet tilbød på det tidspunktet fastnett- og mobiltelefoni i Danmark, Sverige, Norge og Finland. I 2005 solgte Seven sin andel i PGOne Norge AS for 17 millioner svenske kroner. PGOne Norge AS overtok i juli 2005 ca. 8500 kunder fra Telenordic Norge AS, et datterselskap av svenske onetwocom AB, ifløge en pressemelding fra onetwocom. I 2005 og 2006 brukte PGOne i Norge Telenor Mobils nett.
PGOne samarbeidet i 2005 fortsatt med Seven Nox AB, noe som innebar at de fleste kundene kom til selskapet via Seven. PGOne Norge AS ble rundt 2005 til Teleprivat AS. Teleprivat AS sin kundebase ble i 2005 kjøpt opp av Ventelo Bluecom.
PGOne i Norge hadde i 2006 blant annet abonnementene PGIdyll og PGFree Star.